CELEX: 32017R0772
Language: ro
Date: 2017-05-03 00:00:00
Title: Regulamentul de punere în aplicare (UE) 2017/772 al Comisiei din 3 mai 2017 de modificare a Regulamentului de punere în aplicare (UE) nr. 908/2014 în ceea ce privește lista de măsuri în cazul cărora trebuie publicate anumite informații referitoare la beneficiari

4.5.2017   
            
            
               RO
            
            
               Jurnalul Oficial al Uniunii Europene
            
            
               L 115/43
            
         REGULAMENTUL DE PUNERE ÎN APLICARE (UE) 2017/772 AL COMISIEI
   din 3 mai 2017
   de modificare a Regulamentului de punere în aplicare (UE) nr. 908/2014 în ceea ce privește lista de măsuri în cazul cărora trebuie publicate anumite informații referitoare la beneficiari
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 114,
   întrucât:
   
               (1)
            
            
               În temeiul articolului 111 alineatul (1) din Regulamentul (UE) nr. 1306/2013, statele membre trebuie să publice informații privind beneficiarii Fondului european de garantare agricolă și ai Fondului european agricol pentru dezvoltare rurală, inclusiv, printre altele, cuantumul primit pentru fiecare măsură finanțată din Fondurile respective, precum și natura și descrierea fiecărei măsuri.
            
         
               (2)
            
            
               Articolul 57 din Regulamentul de punere în aplicare (UE) nr. 908/2014 al Comisiei (2) prevede detalii suplimentare care trebuie publicate în legătură cu măsurile respective și face trimitere la anexa XIII la același regulament, care cuprinde o listă a măsurilor în cauză.
            
         
               (3)
            
            
               Ca urmare a interdicției impuse de Rusia asupra importului de produse agricole și alimentare originare din Uniune și din cauza unei creșteri mai mici a cererii de lapte și produse lactate la nivel mondial, în special ca urmare a reducerii exporturilor către China, Comisia a adoptat măsuri necesare pentru a aborda situația de pe piață în sectoarele creșterii animalelor, în temeiul articolului 219 alineatul (1) din Regulamentul (UE) nr. 1308/2013 al Parlamentului European și al Consiliului (3). Respectivele măsuri sunt prevăzute în Regulamentele delegate (UE) 2015/1853 (4), (UE) 2016/1612 (5) și (UE) 2016/1613 (6) ale Comisiei. Măsurile în cauză au fost acordate ca măsuri de sprijinire a piețelor agricole în conformitate cu articolul 4 alineatul (1) litera (a) din Regulamentul (UE) nr. 1306/2013 și se aplică exercițiului financiar 2016 sau 2017, însă nu sunt prevăzute în lista din anexa XIII la Regulamentul de punere în aplicare (UE) nr. 908/2014. Prin urmare, este necesară includerea lor în lista respectivă.
            
         
               (4)
            
            
               Prin urmare, Regulamentul de punere în aplicare (UE) nr. 908/2014 ar trebui modificat în consecință.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului pentru fondurile agricole,
            
         ADOPTĂ PREZENTUL REGULAMENT:
   Articolul 1
   În anexa XIII la Regulamentul de punere în aplicare (UE) nr. 908/2014, se adaugă următorul punct 10:
   
      
                  „10.
               
               
                  Măsurile acordate sectoarelor creșterii animalelor în temeiul articolului 219 alineatul (1) din Regulamentul (UE) nr. 1308/2013 ca măsuri de sprijinire a piețelor agricole în conformitate cu articolul 4 alineatul (1) litera (a) din Regulamentul (UE) nr. 1306/2013.”
               
            
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 mai 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 549.
   
      (2)  Regulamentul de punere în aplicare (UE) nr. 908/2014 al Comisiei din 6 august 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea conturilor, normele referitoare la controale, valorile mobiliare și transparența (JO L 255, 28.8.2014, p. 59).
   
      (3)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
   
      (4)  Regulamentul delegat (UE) 2015/1853 al Comisiei din 15 octombrie 2015 de acordare a unor ajutoare excepționale cu caracter temporar fermierilor din sectorul creșterii animalelor (JO L 271, 16.10.2015, p. 25).
   
      (5)  Regulamentul delegat (UE) 2016/1612 al Comisiei din 8 septembrie 2016 de acordare a unor ajutoare pentru reducerea producției de lapte (JO L 242, 9.9.2016, p. 4).
   
      (6)  Regulamentul delegat (UE) 2016/1613 al Comisiei din 8 septembrie 2016 de prevedere a unor ajutoare de adaptare excepționale destinate producătorilor de lapte și fermierilor din alte sectoare de creștere a animalelor (JO L 242, 9.9.2016, p. 10).